Planul de acțiune vamală al UE de combatere a încălcării DPI pentru perioada 2013-2017 prevede o serie de acțiuni care urmează să fie efectuate de Comisie și de administrațiile vamale din statele membre în vederea asigurării punerii efective în aplicare a Regulamentului (UE) nr. 608/2013.

Una dintre acțiuni se referă la efectuarea, de către Comisie și de către experți naționali în DPI, a unor vizite de sprijin în cele 28 de state membre în perioada 2015-2017, cu scopul de a stabili un dialog cu autoritățile însărcinate cu punerea în aplicare a Regulamentului de punere în aplicare (UE) nr. 608/2013, astfel încât:

-să se colecteze informații privind punerea în aplicare a Regulamentului (UE) nr. 608/2013;

-să se faciliteze schimbul de experiență și de bune practici.

În 2015 și 2016, Comisia, împreună cu experți în DPI din partea autorităților vamale din statele membre, a efectuat 24 de vizite de sprijin în următoarele țări: BE, NL, FI, EE, SI, HR, LV, LT, MT, IT, EL, CY, SE, DK, DE, AT, SK, CZ, HU, PL, ES, PT, FR și LU. Aceste vizite au fost utilizate pentru pregătirea prezentului document. În ceea ce privește statele membre care urmează să fie vizitate în 2017, și anume BG, IE, RO și UK, Comisia a invitat autoritățile vamale să completeze chestionarul utilizat cu ocazia vizitelor de sprijin, pentru a permite tuturor autorităților vamale ale statelor membre să își exprime punctele de vedere privind punerea în aplicare a Regulamentului (UE) nr. 608/2013. Chestionarele completate de autoritățile vamale ale statelor membre respective au fost primite în cursul anului 2016.

Cu ocazia primei reuniuni a Grupului de experți în chestiuni vamale (secțiunea referitoare la asigurarea respectării drepturilor de proprietate intelectuală), care a avut loc la 11 iulie 2016, Comisia a cerut, de asemenea, autorităților vamale din statele membre să îi raporteze toate incidentele relevante referitoare la medicamentele în tranzit pe teritoriul vamal al Uniunii care ar fi putut să apară în temeiul Regulamentului (UE) nr. 608/2013.

2.2 Consultarea părților interesate

În cadrul acțiunii 1.3.2 din Planul de acțiune vamală al UE de combatere a încălcării DPI pentru perioada 2013-2017 a fost constituit un grup care reunește Comisia, autoritățile vamale din UE, titularii de drepturi și alte părți interesate. Grupul se reunește o dată pe an.

Cu ocazia celei de a 4-a reuniuni a acestui grup, care a avut loc la Bruxelles la 12 iulie 2016, Comisia a invitat titularii de drepturi și alte părți interesate să formuleze observații privind punerea în aplicare a Regulamentului (UE) nr. 608/2013, cu un accent special asupra următoarelor dispoziții, de care sunt direct interesați:

-capitolul II cu privire la cererile de intervenție [legat de conținutul cererilor de intervenție, astfel cum este detaliat în Regulamentul de punere în aplicare (UE) nr. 1352/2013 al Comisiei];

-articolul 19 privind inspecția și prelevarea de mostre din mărfuri pentru care a fost suspendată acordarea liberului de vamă sau care au fost reținute;

-articolul 21 privind utilizarea autorizată a anumitor informații de către titularul deciziei;

-articolul 23 (procedura standard pentru distrugerea mărfurilor și inițierea procedurii) și articolul 26 (procedura pentru distrugerea mărfurilor care fac obiectul unor transporturi mici);

-articolul 28 privind răspunderea titularului deciziei;

-articolul 29 privind costurile.

Până la sfârșitul lunii septembrie 2016, au fost primite opt răspunsuri din partea următoarelor asociații: European Express Association (EEA), Union des Fabricants (UNIFAB), European Communities Trade Mark Association (ECTA), European Federation of Pharmaceutical Industries and Associations (EFPIA), European Semiconductor Industry Association (ESIA), International Trademark Association (INTA), Business Action to Stop Counterfeit And Piracy (BASCAP) și European Association of Trade Mark Owners (MARQUES).

Comisia mulțumește acestor asociații pentru observațiile trimise.